b'\n_START_ARTICLE_\nBronius Saveikis\n_START_PARAGRAPH_\nBronius Saveikis-Klaj\xc5\xabnas (lenk. Bronislaw Saweikis, slapyvardis Tu\xc5\x82acz, Bronek; g. 1920 m. kovo 21 d. Kuciuli\xc5\xa1ki\xc5\xb3 kaime, Alytaus apskritis \xe2\x80\x93 m. (?)) \xe2\x80\x93 ginkluoto pasiprie\xc5\xa1inimo komunistiniam re\xc5\xbeimui Lietuvoje ir Lenkijoje dalyvis, Lenkijos valstyb\xc4\x97s saugumo ir MGB agentas.\n_START_SECTION_\nBiografija\n_START_PARAGRAPH_\nPo Antrojo pasaulinio karo \xc4\xafstojo \xc4\xaf partizan\xc5\xb3 b\xc5\xabr\xc4\xaf, buvo Dainavos apygardos \xc5\xa0ar\xc5\xabno rinktin\xc4\x97s vado Juozo Gegu\xc5\xbeio-Diemed\xc5\xbeio adjutantas. 1948 m. ruden\xc4\xaf kartu su apygardos \xc5\xa1tabo \xc5\xbevalgybos vir\xc5\xa1ininku Jurgiu Krik\xc5\xa1\xc4\x8d\xc5\xabnu-Rimvydu nelegaliai per\xc4\x97jo Taryb\xc5\xb3 S\xc4\x85jungos-Lenkijos valstybin\xc4\x99 sien\xc4\x85. Slapst\xc4\x97si \xc5\xa1iaur\xc4\x97s Lenkijoje, nuo 1949 m. \xc4\xafstojo \xc4\xaf J. Sadovskio ir P. Burdyno vadovaujam\xc4\x85 lenk\xc5\xb3 Suvalkijos partizan\xc5\xb3 b\xc5\xabr\xc4\xaf (jame kovojo ir kitas lietuvis Antanas Kvedaravi\xc4\x8dius). 1950 m. liepos 2 d. per apsupt\xc4\xaf prie Ploci\xc5\xa1ino kaimo (Kukavos vals\xc4\x8dius, Suvalk\xc5\xb3 apskritis) Saveikiui buvo su\xc5\xbeeistos kojos ir jis buvo suimtas Lenkijos valstyb\xc4\x97s saugumo darbuotoj\xc5\xb3._NEWLINE_Nors jam ir buvo amputuota viena koja, bet Br. Saveikis pagijo. Buvo tardomas, palau\xc5\xbetas ir u\xc5\xbeverbuotas. I\xc5\xa1dav\xc4\x97 56 partizan\xc5\xb3 r\xc4\x97m\xc4\x97jus Lenkijoje. Tuo pa\xc4\x8diu metu per ry\xc5\xa1ininkus susira\xc5\xa1in\xc4\x97jo su savo buvusiu vadu J. Gegu\xc5\xbeiu-Diemed\xc5\xbeiu. Kai Lenkijos saugumas B. Saveik\xc4\xaf pilnai panaudojo, j\xc4\xaf perdav\xc4\x97 Taryb\xc5\xb3 Lietuvos valstyb\xc4\x97s saugumo darbuotojams._NEWLINE_1951 m. rugs\xc4\x97jo m\xc4\x97n. MGB inscenizavo valstybin\xc4\x97s sienos per\xc4\x97jim\xc4\x85 B. Saveikiui-Klaj\xc5\xabnui ir keturiems lydintiems asmenims. Jie \xc4\xaf Lietuv\xc4\x85 atvyko persireng\xc4\x99 lenk\xc5\xb3 partizan\xc5\xb3 uniformomis, tarpusavyje kalb\xc4\x97jo lenki\xc5\xa1kai. 1951 m. rugs\xc4\x97jo 27 d. per J. Gegu\xc5\xbe\xc4\xaf-Diemed\xc4\xaf buvo suorganizuotas grup\xc4\x97s susitikimas su Dainavos apygardos partizanais. Per susitikim\xc4\x85 kilo susi\xc5\xa1audymas, nuo atvyk\xc4\x97li\xc5\xb3 i\xc5\xa1 Lenkijos kulk\xc5\xb3 \xc5\xbeuvo: Piet\xc5\xb3 Lietuvos srities vado pavaduotojas J. Gegu\xc5\xbeis-Diemedis, jo pavaduotojas ir \xc5\xa0ar\xc5\xabno rinktin\xc4\x97s vadas Bronius \xc5\xa0ala\xc5\xa1evi\xc4\x8dius-\xc5\xbdilvitis, partizanai Boleslovas Vandenis-Narsuolis, Algirdas Salinis-Skirmantas, Stasys Krukonis-\xc5\xbdvaig\xc5\xbedikis, apygardos vado adjutantas Pavasaris. Su\xc5\xbeeistas t\xc4\x97vonijos vadas Juozas Karpavi\xc4\x8dius-Medelis buvo are\xc5\xa1tuotas, tardomas pal\xc5\xab\xc5\xbeo, buvo u\xc5\xbeverbuotas ir toliau veik\xc4\x97 kaip agentas Juozas._NEWLINE_Pagal Br. Saveikio parodymus MGB su\xc4\x97m\xc4\x97 13 ry\xc5\xa1inink\xc5\xb3 ir r\xc4\x97m\xc4\x97j\xc5\xb3, buvo nukauta 15 partizan\xc5\xb3. Nepaisant to Bronius Saveikis buvo teisiamas ir jam paskirta 15 met\xc5\xb3 praleisti lageryje. Tolimesnis likimas ne\xc5\xbeinomas.'